KOMISSION LAUSUNTO liiallisen alijäämän olemassaolosta Tsekissä - Euroopan yhteisön perustamissopimuksen 104 artiklan 5 kohdan soveltaminen

PERUSTELUT

Komissio julkaisi 7. huhtikuuta 2004 kevään 2004 talousennusteensa [1]. Näissä ennusteissa otettiin huomioon Tsekin maaliskuussa 2004 toimittamat tiedot. Tsekin julkisen talouden alijäämä suhteessa BKT:hen oli 6,4 prosenttia vuonna 2002 ja kasvoi 12,9 prosenttiin vuonna 2003 (5,9 prosenttia suhteessa BKT:hen, jos kertaluonteinen valtion takausten sisällyttäminen lukuihin jätetään huomiotta). Näin ollen se ylitti perustamissopimuksen mukaisen 3 prosentin viitearvon suhteessa BKT:hen.

[1] Komission kevään 2004 ennuste on saatavilla Internetissä osoitteessa http://europa.eu.int/comm/economy_finance/publications/european_economy/2004/ee204en.pdf.

Komissio aloitti näiden tietojen perusteella Tsekin liiallisia alijäämiä koskevan menettelyn 12. toukokuuta 2004 hyväksymällä perustamissopimuksen 104 artiklan 3 kohdassa tarkoitetun kertomuksen [2]. Komissio vastaanotti 13. toukokuuta 2004 Tsekin lähentymisohjelman, jossa vuoden 2003 alijäämä vahvistettiin 12,9 prosentiksi suhteessa BKT:hen.

[2] Kertomuksen koko teksti on saatavilla Internetissä osoitteessa http://europa.eu.int/comm/economy_finance/about/activities/sgp/procedures_en.htm.

Liiallisia alijäämiä koskevan menettelyn täytäntöönpanoon sovelletaan EY:n perustamissopimuksen 104 artiklaa ja liiallisia alijäämiä koskevan menettelyn täytäntöönpanon nopeuttamisesta ja selkeyttämisestä annettua neuvoston asetusta (EY) N:o 1467/97, joka on osa vakaus- ja kasvusopimusta [3]. Jäsenvaltioiden, joita koskee poikkeus, kuten on tilanne kaikkien EU:hun 1. toukokuuta 2004 liittyneiden maiden kohdalla, on vältettävä liiallisia alijäämiä. Niille ei kuitenkaan voida määrätä 104 artiklan 9 ja 11 kohdan mukaisia seuraamuksia.

[3] EYVL L 209, 2.8.1997.

Perustamissopimuksen 104 artiklan 3 kohdan nojalla annetussa komission kertomuksessa todetaan, että Tsekin julkisen talouden alijäämän kasvu yli perustamissopimuksessa asetetun 3 prosentin viitearvon suhteessa BKT:hen vuonna 2003 ei johtunut epätavallisesta tapahtumasta, johon Tsekin viranomaiset eivät olisi voineet vaikuttaa, eikä kasvu- ja vakaussopimuksessa tarkoitetusta talouden jyrkästä laskusuhdanteesta, sillä kokonaistuotannon kasvu oli 2,9 prosenttia vuonna 2003. Vuoden 2004 kehityksestä todetaan kertomuksessa, että julkisen talouden alijäämä todennäköisesti supistuu mutta on edelleen yli 3 prosenttia suhteessa BKT:hen. Komission kevään 2004 ennusteen mukaan julkisen talouden alijäämä vuonna 2004 olisi 5,9 prosenttia suhteessa BKT:hen, eli suurempi kuin Tsekin viranomaisten lähentymisohjelmassa ennakoima 5,3 prosenttia suhteessa BKT:hen.

Komission kevään 2004 ennusteisiin perustuvassa kertomuksessa todettiin myös, että julkinen velka, joka vuonna 2003 oli 37,6 prosenttia suhteessa BKT:hen, pysyttelee vuonna 2004 edelleen perustamissopimuksessa asetetun 60 prosentin viitearvon alapuolella. Komission kevään 2004 ennusteen mukaan velka kasvaa vuonna 2004 40,6 prosenttiin suhteessa BKT:hen eli suuremmaksi kuin Tsekin viranomaisten lähentymisohjelmassa ennakoima 38,4 prosenttia suhteessa BKT:hen.

EY:n perustamissopimuksen 104 artiklan 4 kohdassa määrätään, että "114 artiklassa tarkoitettu komitea (talous- ja rahoituskomitea) antaa lausunnon komission kertomuksesta". Komitea antoi 24. toukokuuta 2004 lausuntonsa, jossa yhdyttiin komission arvioon. Komitea totesi, että Tsekin julkisessa taloudessa vallitsee liiallinen alijäämä 104 artiklan 2 kohdassa määrätyistä alijäämän tunnistamiskriteereistä ensimmäisen perusteella. Muiden merkityksellisten tekijöiden, kuten keskipitkän aikavälin rahoitusaseman ja julkisten investointien, tarkastelu ei muuttanut kyseisiin kriteereihin perustuvaa arviointia. Komitea katsoi myös, että julkisen talouden alijäämä todennäköisesti ylittää perustamissopimuksessa määrätyn viitearvon myös vuonna 2004 ja että julkisen talouden bruttovelka pysyttelee edelleen perustamissopimuksessa suhteessa BKT:hen määrätyn 60 prosentin viitearvon alapuolella vaikka kasvaakin vuonna 2004 edelleen 40,6 prosenttiin suhteessa BKT:hen.

Tutkittuaan kertomuksessaan huomioon otetut näkökohdat ja otettuaan huomioon komitean lausunnon komissio katsoo, että Tsekin julkisen talouden alijäämä on liiallinen. Tämä lausunto, jonka komissio antoi 24. kesäkuuta 2004, toimitetaan täten neuvostolle perustamissopimuksen 104 artiklan 5 kohdan mukaisesti. Komissio suosittaa, että neuvosto tekee perustamissopimuksen 104 artiklan 6 kohdan mukaisesti komission lausunnon mukaisen päätöksen. Lisäksi komissio antaa neuvostolle perustamissopimuksen 104 artiklan 7 kohdan mukaisen suosituksen Tsekille osoitettavasta neuvoston suosituksesta julkisen talouden liiallisen alijäämän poistamiseksi.

KOMISSION LAUSUNTO liiallisen alijäämän olemassaolosta Tsekissä - Euroopan yhteisön perustamissopimuksen 104 artiklan 5 kohdan soveltaminen

YLEISET NÄKÖKOHDAT

EY:n perustamissopimuksen 104 artiklan mukaisesti jäsenvaltioiden on vältettävä liiallisia julkistalouden alijäämiä. Tätä sovelletaan myös jäsenvaltioihin, joita koskee poikkeus, kuten on tilanne kaikkien EU:hun 1. toukokuuta 2004 liittyneiden maiden kohdalla. Liiallisia alijäämiä koskeviin päätöksiin sovelletaan perustamissopimuksen 104 artiklassa määriteltyä liiallisia alijäämiä koskevaa menettelyä ja neuvoston asetusta (EY) N:o 1467/97, joka on osa vakaus- ja kasvusopimusta [4].

[4] EYVL L 209, 2.8.1997.

Perustamissopimuksen 104 artiklan 2 kohdan määräysten nojalla komissio valvoo jäsenvaltioiden talousarviotilanteen ja julkisen velan määrän kehitystä vakavien virheiden tunnistamiseksi. Komission on tarkasteltava erityisesti talousarviota koskevan kurinalaisuuden noudattamista kahden arviointiperusteen pohjalta, jotka ovat ennakoitu tai toteutunut julkistalouden alijäämä suhteessa bruttokansantuotteeseen (BKT) ja julkisen velan suhde BKT:hen. Komissio laatii näitä muuttujia koskevat tilastotiedot jäsenvaltioiden toimittamien raporttien perusteella.

Perustamissopimuksen 104 artiklan 3 kohdan mukaan komission on laadittava kertomus, jos jäsenvaltio ei täytä 104 artiklan 2 kohdan jommankumman tai kummankaan arviointiperusteen mukaisia vaatimuksia, tai jos komissio katsoo, että jäsenvaltiossa on liiallisen alijäämän vaara, vaikka arviointiperusteiden mukaiset vaatimukset täyttyvät. Komission kertomuksessa otetaan perustamissopimuksen 104 artiklan 3 kohdan mukaisesti huomioon myös se, ylittääkö julkisen talouden alijäämä julkiset investointimenot, sekä muut merkitykselliset tekijät, kuten jäsenvaltion keskipitkän aikavälin taloudellinen tilanne ja julkisen talouden rahoitusasema. Komissio antoi tällaisen kertomuksen Tsekin osalta 12. toukokuuta 2004. Kertomus perustui kevään 2004 ennusteisiin, joissa otettiin huomioon Tsekin maaliskuussa 2004 toimittamat tiedot.

Talous- ja rahoituskomitea antoi 24. toukokuuta 2004 perustamissopimuksen 104 artiklan 4 kohdan mukaisesti lausunnon komission kertomuksesta.

Katsoessaan, että jäsenvaltiossa on tai siellä voi ilmetä liiallinen alijäämä, komissio antaa perustamissopimuksen 104 artiklan 5 kohdan määräysten mukaisesti asiasta neuvostolle lausunnon. Jotta voitaisiin päätellä, onko tai voiko jäsenvaltiossa ilmetä liiallinen alijäämä, komissio katsoo, että seuraavat seikat on otettava huomioon: i) sen omassa kertomuksessa esitetyt päätelmät ja ii) talous- ja rahoituskomitean lausunto komission kertomuksesta. Komissio on tehnyt näiden seikkojen perusteella Tsekkiä koskevia huomioita.

T?EKKIÄ KOSKEVIA HUOMIOITA

1. Tsekin julkisen talouden alijäämä suhteessa BKT:hen oli 12,9 prosenttia vuonna 2003 (5,9 prosenttia suhteessa BKT:hen, jos kertaluonteinen valtion takausten sisällyttäminen lukuihin jätetään huomiotta). Näin ollen se ylitti selvästi perustamissopimuksen mukaisen 3 prosentin viitearvon suhteessa BKT:hen. Alijäämä kasvoi vuoteen 2002 verrattuna, jolloin se oli 6,4 prosenttia suhteessa BKT:hen.

2. Kolmen prosentin viitearvon ylittyminen vuonna 2003 ei johtunut poikkeuksellisesta tapahtumasta, johon Tsekin viranomaiset eivät voineet vaikuttaa, eikä vakaus- ja kasvusopimuksessa tarkoitetusta talouden vakavasta taantumasta. Vuonna 2003 kokonaistuotannon kasvu oli 2,9 prosenttia.

3. Vuonna 2003 julkisen talouden alijäämä suhteessa BKT:hen oli 5,7 prosenttiyksikköä suurempi kuin oli suunniteltu elokuussa 2003, jolloin liittymistä edeltävä vuoden 2003 talousohjelma hyväksyttiin. Ilman lukuihin sisällytettyjä valtiontakauksia alijäämä olisi noin 6 prosenttia suhteessa BKT:hen eli pienempi kuin vuonna 2003 laaditussa liittymistä edeltävässä talousohjelmassa odotettiin. Odotettua parempi tulos (ilman lukuihin sisällytettyjä valtiontakauksia) johtui lähinnä valtion talousarvion määrätietoisesta toteuttamisesta. Valtion talousarvion tulopuolella verotulot olivat 2,5 prosenttia suuremmat kuin joulukuussa 2002 esitetyssä talousarviossa odotettiin. Tähän vaikuttivat erityisesti arvonlisäverotulot (3,6 prosenttia odotettua suuremmat) ja valmisteverot (8 prosenttia odotettua suuremmat) yhdistettynä kotitalouksien lisääntyneeseen kulutukseen jälkimmäisellä vuosipuoliskolla. Menopuolella työttömyysetuudet (10,3 prosenttia) ja pääomamenot (9,2 prosenttia) olivat huomattavasti suunniteltua suuremmat, mutta kokonaisuudessaan menot olivat vain 1,6 prosenttia suuremmat kuin talousarviossa ennakoitiin.

4. Julkisten investointien bruttomäärä vuonna 2003 oli 3,6 prosenttia suhteessa BKT:hen, kun julkisen talouden alijäämä oli 12,9 prosenttia suhteessa BKT:hen.

5. Julkisen talouden alijäämä ylittää todennäköisesti perustamissopimuksen viitearvon myös vuonna 2004. Komission kevään 2004 ennusteen mukaan Tsekin julkisen talouden alijäämä tulee vuonna 2004 olemaan 5,9 prosenttia suhteessa BKT:hen eli suurempi kuin Tsekin viranomaisten toukokuussa 2004 lähentymisohjelmassa ennakoima 5,3 prosenttia suhteessa BKT:hen.

6. Tsekin julkisen talouden velka suhteessa BKT:hen oli 37,6 prosenttia vuonna 2003, ja on todennäköistä, että se pysyy perustamissopimuksen 60 prosentin viitearvon alapuolella myös vuonna 2004. Komission kevään 2004 ennusteen mukaan julkinen velka kasvaa 40,6 prosenttiin suhteessa BKT:hen vuonna 2004 eli suuremmaksi kuin Tsekin viranomaisten lähentymisohjelmassa ennakoima 38,4 prosenttia suhteessa BKT:hen.

PÄÄTELMÄ

Seurattuaan Tsekin julkisen talouden tilannetta ja erityisesti perustamissopimuksen 104 artiklan 2 kohdan perusteiden noudattamista komissio päätti laatia EY:n perustamissopimuksen 104 artiklan 3 kohdan mukaisen Tsekkiä koskevan kertomuksen. Tutkittuaan kyseisessä kertomuksessa huomioon otetut merkitykselliset tekijät ja otettuaan huomioon talous- ja rahoituskomitean lausunnon komissio katsoo, että Tsekin alijäämä on liiallinen.